Cândva vârfurile economiei județului, RAFO Onești și fosta platformă industrială CAROM sunt acum scoase la vânzare precum telefoanele mobile sau adidașii, pe OLX sau chiar pe Instagram.

În cazul CAROM, s-a încercat vânzarea pentru 11,5 milioane de euro încă din 2016. După ce lichidatorul nu a reușit să atragă nicio ofertă timp de doi ani, fostul combinat de cauciuc din Onești a ajuns la vânzare pe OLX. Ultimul preț era 4,5 milioane de euro, însă nimeni nu a fost interesat nici la acest preț.

RAFO Onești are o istorie asemănătoare. Platforma industrială a rafinăriei, care a reintrat în insolvență în toamna anului trecut și are de achitat datorii de peste 330 milioane lei, a fost scoasă la vânzare prin licitaţie ultima dată pe data de 18 mai 2018. Preţul de pornire a fost tot de 44,625 milioane de dolari, după ce precedentele licitaţii au pornit de la 50,575 milioane de dolari şi, respectiv 59,75 milioane de dolari, dar nu a venit nimeni să cumpere. Acum, lichidatorul încearcă să o vândă chiar și pe Instagram, conform site-ului unupetrotus.ro.